 NA LABAAN SHABAAN RAIS William Ruto ameongoza taifa kumpongeza mmiliki mpya wa rekodi ya mbio za masafa marefu duniani Kelvin Kiptum. Dkt Ruto amemtaja mwanariadha Kitum kama shujaa, kufuatia Fahari aliyoletea Kenya baada ya kuvunja rekodi ya Chicago Marathan, mnamo Jumapili Oktoba 8, 2023. “Ameandikisha chapta mpya katika historia ya mbio za masafa marefu, baada ya kuibuka mshindi katika Riadha za Chicago Marathon kwa kutimka kwa saa 2 na sekunde 35. Amekuwa binadamu wa kwanza kuvunja rekodi ya saa 2 na dakika 1. Kongole mfalme mpya wa marathon, Kelvin,” Rais alimpongeza kupitia taarifa aliyopachika kwenye akaunti yake rasmi ya mtandao wa kijamii wa X (awali Twitter). Naibu Rais Rigathi Gachagua pia amemmiminia sifa staa huyo wa ridha. “Kuvunja rekodi ya mwanariadha mashuhuri Eliud Kipchoge kunastaajabisha. Heko Kelvin kwa ushindi huu,” Bw Gachagua aliandika. Kiptum ameandikisha rekodi mpya ya dunia kwenye mbio za masafa marefu katika mashindano ya Chicago Marathon 2023, nchini Amerika, iliyokuwa imeshikiliwa na Bw Kipchoge. Kipchoge alikuwa mmiliki wa rekodi hii tangu alipotimka na kuibuka mshindi kwenye mbio za Berlin, Ujerumani Septemba 25, 2022. Mkenya mwenzake Benson Kipruto alimaliza katika nafasi ya pili naye Bashir Abdi wa Ubelgiji akamaliza wa tatu. Ndiyo mara ya kwanza rekodi ya dunia imewekwa Chicago tangu Mmoroko Khalid Khannouchi kukimbia kwa muda wa 2:05:42 Oktoba 24, 1999. Vile vile, Kiptum ndiye bingwa wa marathon ya London baada ya kutamba kwa muda wa saa 2:01:25 Aprili 2023. Mwanariadha huyu ameingia kwenye orodha ya Wakenya 6 ambao wamewahi kuweka rekodi ya dunia ya mbio za masafa marefu. Kando na Kipchoge, wengine ni Paul Tergat, Patrick Makau, Wilson Kipsang, na Dennis Kimetto. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  